Virallinen lehti nro C 158 , 25/05/1998 s. 0105



KIRJALLINEN KYSYMYS E-3411/97 komissiolle esittäjä(t): Roberta Angelilli (NI) (28. lokakuuta 1997) Aihe: Latiumissa Guidonian ja Mentanan välisellä alueella sijaitsevan Inviolatan kaatopaikan laajentaminen Latiumissa Guidonian ja Mentanan välisellä alueella sijaitsevasta Inviolatan kaatopaikasta on esitetty kirjallinen kysymys E-1410/97 ((EYVL C 373, 9.12.1997, s. 120. )) huhtikuussa 1997. Kysymyksessä selvitettiin komissiolle alueen asukkaiden kannalta epäsuotuisaa tilannetta, sillä he joutuvat sietämään päivittäin kaatopaikan jätteistä lähtöisin olevia päästöjä. Äskettäin aluetta hallinnoiva 'Ecoitalia 87' päätti laajentaa kaatopaikkaa ja lisätä kapasiteettia yli 450 000 kuutiometrillä, vaikka suurin osa alueen asukkaista halusi, että kaatopaikka suljettaisiin lopullisesti. Ottaen huomioon edellä mainitun ja sen, että Latiumin alueen, Rooman maakunnan ja Guidonian kunnan on esitettävä kantansa hankkeesta, kysyn komissiolta, 1. onko Inviolatan kaatopaikan laajentaminen jätteiden käsittelystä annetun direktiivin 91/156/ETY ((EYVL L 78, 26.3.1991, s. 32. )) määräysten mukainen, 2. onko hankkeesta, joka merkitsee kapasiteetin lisäämistä 450 000 kuutiometrillä, tehtävä ympäristövaikutusten arviointi direktiivin 85/337/ETY mukaisesti, 3. onko mainittujen direktiivien lisäksi olemassa muita yhteisön määräyksiä, joilla säädellään jätteiden keruusta vastaavien laitosten perustamista tai laajentamista koskevia hankkeita? Komission jäsenen Ritt Bjerregaardin komission puolesta antama vastaus (27. marraskuuta 1997) Jätteistä annetun direktiivin 75/442/ETY, sellaisena kuin se on muutettuna direktiivillä 91/156/ETY, 4 artiklassa säädetään, että jätteistä on huolehdittava tuottamatta muun muassa melu- tai hajuhaittoja. Jätteiden käsittelylaitoksilla on myös oltava viranomaisten lupa. Komissio on jo ottanut yhteyden Italian viranomaisiin arvoisan parlamentin jäsenen kirjallisen kysymyksen E-1410/97 johdosta ja pyytänyt lisätietoja Rooman provinssissa Guidonian ja Mentanan kuntien välissä sijaitsevan Inviolatan kaatopaikan aiheuttamasta voimakkaasta pahasta hajusta. Komissio ei ole saanut vastausta pyyntöönsä, ja se aikoo kirjoittaa uudelleen Italian viranomaisille mainiten kirjeessään arvoisan parlamentin jäsenen antamat uudet tiedot. Vaarallisten jätteiden kaatopaikoista on tehtävä välittömästi ympäristövaikutusten arviointi (yva), mutta tämä ei koske muiden kuin vaarallisten jätteiden kaatopaikkoja, jotka mainitaan tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY ((EYVL L 175, 5.7.1985. )) liitteen II 11 kohdan c alakohdassa teollisuus- ja kotitalousjätteiden käsittelylaitoksien luokassa. Liitteen II hankkeista on tehtävä ympäristövaikutusten arviointi silloin, kun jäsenvaltiot toteavat niiden laadun sitä vaativan. Näistä hankkeista on kuitenkin tehtävä ennakkotarkastus, jonka avulla määritetään, onko niistä tehtävä ympäristövaikutusten arviointi. Yva voi osoittautua tarpeelliseksi, jos vaikutukset ympäristöön ovat hankkeen laadun, koon tai sijainnin vuoksi merkittävät. Käsittelylaitoksiin sovellettavasta sääntelystä on huomattava, että voimassa oleva yhteisön lainsäädäntö koskee erityisesti yhdyskuntajätteiden olemassa olevia polttolaitoksia (direktiivi 89/429/ETY ((EYVL L 203, 15.7.1989. ))) ja yhdyskuntajätteiden uusia polttolaitoksia (direktiivi 89/369/ETY ((EYVL L 163, 14.6.1989. ))). Parhaillaan tutkitaan direktiiviehdotusta, jonka tarkoituksena on luoda oma sääntely kaatopaikkoja varten ((KOM(97) 105. )).